b'\n_START_ARTICLE_\nSlovenski narod (\xc4\x8dasnik)\n_START_PARAGRAPH_\nSlovenski narod (1868\xe2\x80\x931943) je bil politi\xc4\x8dni \xc4\x8dasopis, prvi slovenski dnevnik, vodilno slovensko liberalno glasilo pred prvo svetovno vojno.\n_START_SECTION_\nPriprave na izhajanje\n_START_PARAGRAPH_\nPo prenehanju izhajanja Einspielerjevega Slovenca je slovensko liberalno me\xc5\xa1\xc4\x8danstvo izgubilo svoj \xc4\x8dasopis. Bleiweisove konservativno usmerjene Kmetijske in rokodelske novice s svojim mno\xc5\xbei\xc4\x8dnim profilom jim niso ustrezale. \xc5\xbdeleli so si \xc4\x8dasopis, ki bi vsaj trikrat na teden, kasneje pa vsak dan, branil njihove pravice in pravice Slovencev kot naroda. V \xc4\x8dasopisu so dokazovali svoj obstoj, poudarjali svoj jezik in kulturo ter s tem zahtevali enake pravice kot Nemci in njihov jezik._NEWLINE_Narodno ozave\xc5\xa1\xc4\x8danje je na straneh Napreja in celov\xc5\xa1kega Slovenca spodbujal \xc5\xbee Fran Levstik:\xc2\xa0\xc2\xbbPri vseh pisarijah nam je vsem gledati na omiko in korist naroda, popu\xc5\xa1\xc4\x8dajmo osebne strasti, delajmo po\xc5\xa1teno in ne zabimo, da nas bodo na\xc5\xa1i potomci po smrti zaradi na\xc5\xa1ega delovanja sodili, varujmo se, da ne bomo oskrunili povestnice slovenskega naroda.\xc2\xab\xc2\xa0_NEWLINE_Novo usmeritev \xc4\x8dasopisa je \xc5\xa1e pred izidom prve \xc5\xa1tevilke nakazal eden tedanjih najbolj prodornih publicistov Ferdo Ko\xc4\x8devar-\xc5\xbdav\xc4\x8danin:\xc2\xa0\xc2\xbbOni spo\xc5\xa1tujejo Novice, kakor se stara mati spo\xc5\xa1tovati mora; zraven tega si pa ne prikrivajo, da ima mati skrhane zobe in kratko sapo, in da bodo prej ali slej morale gospodarstvo v mlaj\xc5\xa1e roke predati.\xc2\xab\xc2\xa0_NEWLINE_Na\xc4\x8drte za nov \xc4\x8dasopis so za\xc4\x8deli oblikovati konec leta 1867. Za urednika je bil dolo\xc4\x8den Anton Tom\xc5\xa1i\xc4\x8d. Ob hudem boju, kjer je najve\xc4\x8d te\xc5\xbeav povzro\xc4\x8dalo nasprotovanje veljaka Bleiweisa, so izobra\xc5\xbeenci iz kroga \xc5\xa1tajerskih mladoslovencev uspeli 2. aprila 1868 v Mariboru izdati prvo \xc5\xa1tevilko Slovenskega naroda, ki je izhajal trikrat na teden.\n_START_SECTION_\nVsebina in politi\xc4\x8dna usmerjenost\n_START_PARAGRAPH_\nKljub napetosti zaradi razlik v pogledih na politiko so bila Narodova besedila zmerna, umirjena in niso iskala prepira z Novicami. V programu v prvi \xc5\xa1tevilki \xc4\x8dasopisa so poudarili svojo \xc5\xbeeljo po federalisti\xc4\x8dni ureditvi dr\xc5\xbeave, kjer bi se vsi Slovenci zdru\xc5\xbeili v administrativno enoto in kjer bi sloven\xc5\xa1\xc4\x8dina imela enakopravno vlogo v uradih, \xc5\xa1olah in javnem \xc5\xbeivljenju. Med to\xc4\x8dkami programa je bila tudi slovenska vzajemnost. Njihova politika je nastala ob podrobnem poznavanju zahtev narodnega razvoja v tedanjem \xc4\x8dasu. Orodje tedanjih piscev so bili politi\xc4\x8dni komentarji, podatki o poslovnem svetu so bili potisnjeni na rob._NEWLINE_V komentarju ob programu je urednik Anton Tom\xc5\xa1i\xc4\x8d pisal, da je za narodno politiko premalo, \xc4\x8de svoj jezik le ljubi, treba se je zanj tudi \xc5\xbertvovati. \xc4\x8casopis Slovenski narod je deloval pod geslom \xc2\xbbVse za narod, svobodo in napredek\xc2\xab. Duhov\xc5\xa1\xc4\x8dini je priznal velike zasluge, ki jih je imela na podro\xc4\x8dju prebujanja narodne zavesti. Do politi\xc4\x8dnih nasprotnikov liberalnega tabora je bil njegov odnos odklonilen, saj naj bi se premalo zanimali za interese slovenskega naroda.\n_START_SECTION_\nDnevnik in Narodno napredna stranka\n_START_PARAGRAPH_\nPo smrti urednika Antona Tom\xc5\xa1i\xc4\x8da leta 1871 je \xc4\x8dasopis za kratek \xc4\x8das vodil Ivan \xc5\xbdeleznikar, nato je do svoje smrti leta 1881 Slovenski narod urejal Josip Jur\xc4\x8di\xc4\x8d. \xc4\x8casopis je ob pri\xc4\x8detku izhajanja najprej posloval z izgubo, ker ni imel svoje tiskarne. To je dobil ob selitvi v Ljubljano leta 1872 z ustanovitvijo delni\xc5\xa1ke dru\xc5\xbebe Narodna tiskarna. Tiskarna je bila tudi solastnica Slovenskega naroda. Ob selitvi v Ljubljano se je pove\xc4\x8dalo \xc5\xa1tevilo\xc2\xa0\xc2\xbbzaplemb\xc2\xab\xc2\xa0\xc4\x8dasopisa, ko so mu zaradi politi\xc4\x8dno neprimernih besedil oblasti ob\xc4\x8dasno prepovedale izhajati. Kljub te\xc5\xbeavam je \xc4\x8dasopis 1. januarja leta 1873 za\xc4\x8del izhajati kot dnevnik._NEWLINE_Leta 1894 je Slovenski narod postal glasilo Narodno napredne stranke. Vse do prve svetovne vojne je bil list vodilno glasilo slovenski liberalcev. Iz besedil je odmevala politika liberalnega tabora, s \xc4\x8dedalje ve\xc4\x8djo naklado in ve\xc4\x8djim \xc5\xa1tevilom naro\xc4\x8dnikov se je pove\xc4\x8dal tudi vpliv \xc4\x8dasopisa. \xc4\x8casopis je od leta 1887 do svoje smrti 1923 vodil Ivan Tav\xc4\x8dar.\n_START_SECTION_\nZadnja leta in zaton\n_START_PARAGRAPH_\nTav\xc4\x8darjevi dedi\xc4\x8di so prodali delnice tiskarne in Slovenski narod je pod okrilje vzela skupina mladinov, zbrana okrog Gregorja \xc5\xbderjava in Alberta Kramerja. Ta politi\xc4\x8dna skupina je \xc5\xbee imela svoj dnevnik Jutro, zato je Slovenski narod postal manj pomemben popoldnevnik z manj\xc5\xa1im politi\xc4\x8dnim vplivom. V \xc4\x8dasu italijanske okupacije so bila v njem poro\xc4\x8dila okupacijskih oblasti, svarila pred bolj\xc5\xa1evi\xc5\xa1kim terorjem in obto\xc5\xbebe Osvobodilne fronte. Ko so leta 1943 oblast na ljubljanskem obmo\xc4\x8dju prevzeli Nemci, je zaradi pomanjkanja papirja \xc4\x8dasopis nehal izhajati kot dnevnik. Od konca 1943 do 1945 je v okviru Jutra vsak ponedeljek iz\xc5\xa1el Slovenski narod s podnaslovom Ponedeljska izdaja\xc2\xa0\xc2\xbbJutra\xc2\xab.'